'वायनाड में 21% से ऊपर है कोरोना संक्रमण दर', वैक्सिनेशन पर राहुल गांधी के सवाल पर BJP सांसद का जवाब
वीडी शर्मा ने राहुल गांधी को कहा कि देश में 60 करोड़ से ज्यादा लोगों को वैक्सीन का टीका लग चुका है, उन्होंने राहुल गांधी को अपने लोकसभा क्षेत्र वायनाड की सुध लेने की सलाह भी दी और कहा कि वायनाड में कोरोना वायरस की साप्ताहिक संक्रमण की दर 21.21 प्रतिशत तक पहुंच गई है।
नई दिल्ली: देश में वैक्सीन के टीकाकरण की रफ्तार पर कांग्रेस नेता राहुल गांधी ने गुरुवार को एक बार फिर केंद्र सरकार पर निशाना साधा तो भाजपा सांसद और मध्य प्रदेश भाजपा अध्यक्ष वीडी शर्मा ने उन्हें जवाब दिया। वीडी शर्मा ने राहुल गांधी को कहा कि देश में 60 करोड़ से ज्यादा लोगों को वैक्सीन का टीका लग चुका है, उन्होंने राहुल गांधी को अपने लोकसभा क्षेत्र वायनाड की सुध लेने की सलाह भी दी और कहा कि वायनाड में कोरोना वायरस की साप्ताहिक संक्रमण की दर 21.21 प्रतिशत तक पहुंच गई है।राहुल गांधी ने गुरुवार सुबह एक ट्वीट किया था और केंद्र सरकार पर निशाना साधते हुए कहा था, "कोरोना के बढ़ते नंबर चिंताजनक हैं, अगली लहर में खतरनाक परिणामों से बचने के लिए वैक्सीन के टीकाकरण की गति बढ़ाने की जरूरत है, कृप्या अपना ख्याल खुद रखें क्योंकि भारत सरकार सेल में व्यस्त है।"Image Source : TWITTERवीडी शर्मा ट्विटरराहुल गांधी के इस ट्वीट का जवाब देते हुए मध्य प्रदेश भाजपा अध्यक्ष वीडी शर्मा ने ट्वीट पर कहा, राहुल गांधी जी, आपको ट्विटर से फुरसत मिले तो वास्तविकता दिखेगी !!  कांग्रेसकाल में वैक्सीन के लिए सालों तक इंतज़ार करना पड़ता था, आज भारत स्वदेशी वैक्सीन बनाने वाले अग्रणी देशों में है। देश में टीकाकरण का आँकड़ा 60 करोड़ पार हो चुका है। क्या आपको पता है?"वीडी शर्मा ने अपने अगले ट्वीट में राहुल गांधी को कहा, "जरा अपनी लोकसभा वायनाड की भी सुध ले लीजिये। वहां पर वीकली पॉजिटिविटी रेट 21.21% है, वहीं देश में यह 2.02% चल रही है। क्या कर रहे हैं आप अपने क्षेत्र की जनता के लिए ? या फिर उनको भी अमेठी की जनता की तरह धोखा देकर भागने का इरादा है? ज़मीनी स्तर पर लोगों को वैक्सीनेशन के लिए प्रेरित करने की बजाए घर बैठकर झूठे ट्वीट कर देशवासियों को भ्रमित करने के अलावा आपसे पास कोई काम नहीं बचा है। ट्विटर से बाहर निकलिये और देखिये, दुनिया का सबसे बड़ा टीकाकरण अभियान भारत में ही चल रहा है।"